હું ખેંચતાણમાં માનતો નથી. જે ઘટના ઘટે છે એને ઘટવા દઉં છું. સંદેશ આપવામાં હું માનતો નથી. હું માનું છું કે માણસે પોતે જ પોતાની જીવનની વિદ્યાપીઠમાં શિષ્ય થઈને જીવવાનું હોય છે. કોઈ તમને ઉછીનું સુખ ન આપી શકે અને હર્યાભર્યા સુખની વચ્ચે કેટલાક માણસોને હાથે કરીને દુ:ખી થવું ગમે છે અને આમ એ પોતાને પણ દુ:ખી કરે છે અને અન્યને પણ. હું જલસાનો માણસ છું. હું આનંદને વહેંચવામાં માનું છું. જ્યાંસુધી તમે તમારી આસપાસના માણસને સુખી ન કરી શકો ત્યાં સુધી કદી આપણને સુખ પ્રાપ્ત થાય નહીં. સુખી થવું એટલે શક્ય હોય ત્યાં સુધી આપણો કર્તાભાવનો અહમ ઓગાળીને અન્યને સુખી કરવા તે.